---
# System prepended metadata

title: 活用教典101

---

# 活用教典101

:::info
這份講義文字內容以 [CC-BY 4.0](https://creativecommons.org/licenses/by/4.0/) 授權開放逐家利用
:::

20250306@台中教育大學

- [線頂互動白枋](https://padlet.com/kiantiong7235_/101-20250326-at-dmj7xuwfdhjcyh4p)

### 相關資源佮連結總表：
- [活用教典101 — Google Sheet](https://docs.google.com/spreadsheets/d/1v6UL2JEGBF6N6LdhTmLVhSCDyjcbPLzJxfwuikU1K44/edit?usp=sharing)
- [教典僻智識系列分類索引](/UcGTIPLmQ8m-77Og_WIrsQ)
- [教典新收詞 Notion](https://kiantiong.notion.site/9a9ea381ad024ee398e35e3b68d53811?v=162b14daa27d463eab6d1fe68868cc1f&pvs=74)
- [正規表達式入門①——基礎概念、按怎揣漢字](https://www.facebook.com/kiantiong7235/posts/pfbid02CkJH2aos2XJAE4j9Qjjp5UBfqEKV3YgLeooKJZJNHoNF954tYghognTtz4nS155yl)
- [正規表達式入門②——揣羅馬字的撇步](https://www.facebook.com/kiantiong7235/posts/pfbid02pK4PSaF252jR1v6vWSGBMT6dZfeJbgGQNTRcG2EQpLFaJocrJACz7y5AXPeB5wEfl)
- [教典十作—教典應用工作坊](https://hackmd.io/@kiantiong/r1GGi3nUyx)

## 主題➊：教典改版導覽
### 1.1 教典三个版本
- 2008年10月：臺灣學術網路試用版（[截圖來源](https://www.mobile01.com/topicdetail.php?f=395&t=2195328&p=2)）
![image](https://hackmd.io/_uploads/Hk--XX_mJg.png)

- 2011年7月：臺灣學術網路正式版
![image](https://hackmd.io/_uploads/HJucQmdmkl.png)

- 2023年6月：臺灣學術網路第二版（2024年8月26日改名做教育部臺灣台語常用詞辭典）
![image](https://hackmd.io/_uploads/rkaEE7uQkl.png)

>[!Important]新版教典的幾若个重點更新內容
> 1. 新收詞彙
> 2. 名姓查詢附錄
> 3. 介面更新、搜揣體驗簡化、例句搜揣功能
> 4. 地名、火車站名、捷運站名更新
> 5. 俗諺語增加例句，例句提供發音檔案
> 6. REGEX 正規表達式搜揣

### 1.2 2023/2024新收詞
[教典新收詞 Notion](https://kiantiong.notion.site/9a9ea381ad024ee398e35e3b68d53811?v=162b14daa27d463eab6d1fe68868cc1f&pvs=74)

教典最近兩冬攏有增加新收錄的詞，有補充真濟捷講以早煞無收入去的詞，比論講「肉燥飯 bah-sò-pn̄g」、「臺票 Tâi-phiò」，所有這兩冬新收錄的詞我攏有整理佇頂面的 Notion 頁面，歡迎逐家罔參考

### 1.3 詞目ID—教典相命術

> 延伸閱讀：[教典相命術——揣著你的教典命運詞](https://www.facebook.com/kiantiong7235/posts/pfbid02vGvknRVGDgWx7B4fYWdDsSVEQcYtAAyj8rCS2pTcLRSCKMjcLaGgTunW2uHUnE4Bl)

>[!Note]重點筆記
> - 教典的詞目攏有一个唯一的 ID，就是詞目網址後壁遐的數字
> - 教典攏總有 `27573` 个詞目、毋過 ID 上大有編甲 `29601` ，中央有閬縫

![image](https://hackmd.io/_uploads/rkSBTxDC0.png)


### 1.4 💁 來練習
揣看覓，家己生日、手機仔號碼後壁4碼、抑是任何對你有意義的數字對應教典啥物條目，佇 Padlet 分享你的人生代表詞。

## 主題➋：名姓查詢附錄
>- [名姓查詢附錄](https://sutian.moe.edu.tw/und-hani/%E9%99%84%E9%8C%84/miasenn/)
>- 延伸閱讀：[名姓查詢附錄發展過程 by 林佳怡](https://www.facebook.com/liz462/posts/pfbid0LuZrY8AgTpzmuUhXkyUAn6jxTb5zMctxCgwe2rcxdKGgxYT5D1Ad57K9EuXtB3uBl)
>- 延伸閱讀：[實用工具——做一改講我的名(大量名姓讀音做一改查詢)](https://www.facebook.com/kiantiong7235/posts/pfbid0ydyfwcLuiVAErqURaxJTG6GVZRprxTxK5TgfaKy7FBhk8mKW8wT1rBJTrJB1Vx2Hl)
>- 延伸閱讀：[台語名姓音讀的原理原則—教典編輯說明](https://sutian.moe.edu.tw/und-hani/piantsip/sutian-huliok/#hid0)

>[!Note]重點筆記
> - iTaigi 先發起「你的名字」功能，後來教育部正式列計畫，2020 推出「講我的名」
> - 教典是**常用詞辭典**，毋是**大辭典**，嘛毋是**字典**，嘛毋是**腔口差研究典**，漢字音讀並袂全部攏收錄
> - 名姓查詢附錄以[甘字典](https://taigi.fhl.net/dick/)為基礎補字，加上名姓號名的原理，由許嘉勇先生整理漢字讀音佮排序
> - 2023 「講我的名」合併入去教典附錄
> - 教典僻智識提供表格程式會當批次處理大量名姓音讀

### 2.1 💁 來練習
分別用 [iTaigi 你的名字](https://itaigi.tw/name) 佮 [教典名姓查詢附錄](https://sutian.moe.edu.tw/und-hani/%E9%99%84%E9%8C%84/miasenn/)，揣看覓野球 12 強冠軍投手　**張奕**先生的名，想看覓：
- 兩爿出來的結果敢相仝？
- 是按怎會按呢？

先莫偷看參考解說，共你的想法寫佇 Padlet。

:::spoiler 參考解說
iTaigi 的結果並無正確，因為 iTaigi 的時代干焦是用教典有收錄的漢字讀音去鬥名姓的讀音。

**張奕**先生的名應該是 Tiunn I̍k，毋是 Tiunn Ī。

教典定「奕」讀 ī 是用佇「奕牌仔」、「奕棋」的替代用字。「奕」這字的文讀音 i̍k 教典並無收錄。
:::

## 主題➌：教典搜揣的僻智識

>[!Note] 新版教典搜揣使用者體驗改良
>以早的教典咧搜揣進前愛先選「精確」抑是「模糊」，若是揀毋著閣愛揤頂一頁重來，揣例句嘛干焦通好用「全文」，閣愛一條一條點入去看。這馬的搜揣體驗誠實是進步足濟
[舊教典搜揣體驗錄影](https://jumpshare.com/v/5D28sg3CBXeIIjNVSvwA?b=DsTuGoHnoxbUbtXKprth)

### 3.1 僻智識①：羅馬字整合

用羅馬字揣例句的時陣，隨在你輸入「臺羅」、「白話字」、「臺羅傳統版」、「數字式臺羅」、「數字式白話字」攏會使，濫做伙揣嘛無問題，就算你寫 [ko͘ khut8 che̍h tsing2](https://sutian.moe.edu.tw/und-hani/tshiau/?lui=tai_su&tsha=ko%CD%98+khut8+che%CC%8Dh+tsing2) 嘛揣會著 `孤𣮈絕種 koo-khu̍t-tse̍h-tsíng` 詞目。

### 3.2 僻智識➁：連字符號無影響，無法度單獨搜揣
>延伸閱讀：[教典僻智識23：連字符入門1—「詞」內底的音節連寫](https://www.facebook.com/kiantiong7235/posts/pfbid0nNLzSFGisqjZwHrjXXyJZXm2fDkkAs1VYfkje2u6XXspoYVVdZ2RE17rguoFZkEl)
>延伸閱讀：[教典僻智識23:連字符入門2—「詞組」內底的詞佮詞「基本上」分寫](https://www.facebook.com/kiantiong7235/posts/pfbid0eR3xtaFjzWxc3ZUWYsu7EHP8xPSr8rfnY7Punq63tG5GE6EsBCh3M5ZeJuT4sm1Ql)

咧揣羅馬字的時陣連字符號有寫佮無寫是無影響的，無論是輸入 `thâu-mn̂g` 抑是 `thâu mn̂g` 攏揣會著 `頭毛 thâu-mn̂g`。針對詞目佮例句無法度針對連字符號做搜揣，嘛袂使輸入 `--` 揣輕聲

### 3.3 僻智識③：寫 `-` 會揣著啥？
>延伸閱讀：[教典僻智識1：巷仔內才知影的外來語詞](https://www.facebook.com/kiantiong7235/posts/pfbid07T5dMus9L65Fq21RC5cRcdQJ5ExwfToNH1Jo94uHmduL7KUhhri2F8MPGaj27UWSl)

有一種其實是例外，就是**寫佇漢字欄位的連字符號**，干焦外來語詞會佇漢字欄寫羅馬字，就按呢咱**會當用 `-` 揣著所有兩音節以上的外來語詞**，嘛會使共藏佇方言差表的外來語詞掠出來，下跤的十一條外來語詞是藏佇方言差表無單獨條目的外來語。

:::spoiler 巷仔內才知影的外來語詞
1. oo-khà-sàng（阿母，外來語附錄收 khà-sàng）
2. mè-sù（月經）
3. gat-lá油（臭油、番仔油）
4. le-khòo-tòo（曲盤）
5. ji-siá-kuh（吸石）
6. bu-lá-tsià（奶帕仔，外來語附錄收 bu-là-jià）
7. ha-sí-khah（出癖）
8. mí-sooh/mí-soh/bí-sooh（豆醬）
9. jiá-khuh/jiak-khuh/jiak-kuh/tsiak-kuh（挩鍊仔）
10. sir-lí-pah/ló-lí仔/su-lí-pah（淺拖仔）
11. ji-lòo-sià/ji-lò-sià/gi-lòo-sià（自動車）
:::

另外，若是怙例句搜揣功能「用臺灣台語查用例」查 `-`，會揣著四句內底有包含外來語詞的例句。

### 3.4 僻智識➃：寫 `。` 會揣著啥？
>延伸閱讀：[教典僻智識11：關係教典俗諺的一寡僻智識](https://www.facebook.com/kiantiong7235/posts/pfbid0249D3cPfpNw6JL1JaUth6671UiVWkawnTHAdumNqNP6WVBGDfmSaZRENU1FPHfYTwl)

俗諺語的詞目除了「[仙人拍鼓有時錯，跤步踏差啥人無？](https://sutian.moe.edu.tw/und-hani/su/26963/)」攏是以句號 `。` 做結尾，所以查 `。` 就通好揣著多數的俗諺語例句。

另外閣有一个特性，因為羅馬字的句號 `.` 有 REGEX 的功能，致使查 `ah-á-thiann-luî` 揣會著「鴨仔聽雷。 ah-á-thiann-luî.」 詞目，查 `ah-á-thiann-luî.` 顛倒揣無，因為系統會當做你咧用 REGEX 搜揣。這个問題已經寫批共教育部團隊講矣，承辦人有回覆講會加入後日功能更新的評估。

:::spoiler 批信內容
![image](https://hackmd.io/_uploads/HyzPzNx41l.png)
:::

## 主題➍：正規表達式基礎

- 延伸閱讀：[正規表達式入門①——基礎概念、按怎揣漢字](https://www.facebook.com/kiantiong7235/posts/pfbid02CkJH2aos2XJAE4j9Qjjp5UBfqEKV3YgLeooKJZJNHoNF954tYghognTtz4nS155yl)
- 延伸閱讀：[正規表達式入門②——揣羅馬字的撇步](https://www.facebook.com/kiantiong7235/posts/pfbid02pK4PSaF252jR1v6vWSGBMT6dZfeJbgGQNTRcG2EQpLFaJocrJACz7y5AXPeB5wEfl)
- 完整教材：[教典十作—教典應用工作坊](https://hackmd.io/@kiantiong/r1GGi3nUyx)

>[!Note]啥物是正規表達式？
>- 正規表達式就是一種==揣規律==的技術
>- 只要文字有某乜規律會當描述出來，就會當揣著
>- 教典的「用臺灣台語查詞目」會當用正規表達式揣漢字佮羅馬字

### 4.1符號解說

- `^` 揣開頭
- `$` 揣結尾
- `.` 代表任何一个符號
- `+` 頭前的符號出現一改以上
- `[]` 中央的符號出現任何一个，像 `[有無會袂]` 就是揣 `有`、`無`、`會`、`袂` 任何一个。嘛會當寫範圍，寫 `[1-8]` 就代表 1~8 的數字
- `[^]` 非中央任何的符號，像 `[^a-z]` 就代表毋是 a~z 的任何一个符號
- `(.)(.)\1\2` 會當共幾若个符號用月眉號做標記，閣照順序用 `\1` `\2` 代表揣著的符號重複出現

>[!Tip] 撇步
>- 若欲限定字數，就用 `^` 佮 `$` 共頭尾包--起來
>- 無欲揣羅馬字，就用 `[^a-z]` 取代 `.`

:::spoiler 咒語貧惰包

揣所有 4 字詞（數字會當換做其他的）：
`[^a-z]{4}`
AA仔B：
`^(.)\1仔.$`
有無四字詞：
`^[有無].[有無].$`
色水ABB形容詞：
`^[紅黃青綠藍紫烏白](.)\1$`
數字四字詞：
`^[一二三四五六七八九].[一二三四五六七八九].$`
A跤B手：
`^.跤.手$`
會/袂環綴三字詞：
`^[會袂].[得通過]$`
AA疊詞：
`^(.)\1$`
AAB疊詞：
`^([^a-z])\1.$`
ABB疊詞：
`^.(.)\1$`
ABA疊詞：
`^(.).\1$`
AABB疊詞：
`^(.)\1(.)\2$`
ABBA疊詞：
`^(.)(.)\2\1$`
ABCA疊詞：
`^(.)..\1$`
ABAB疊詞：
`^(.)(.)\1\2$`
ABAC疊詞：
`^([^a-z]).\1.$`
ABCB疊詞：
`^.(.).\1$`
:::


### 4.2 💁 基礎正規表達式練習
- 揣出所有的 `ABB` 格式的疊詞
- 揣出所有的 `有A無B` 格式的疊詞
- 揣出任何 `會……袂` 的詞目，中央**毋管有偌濟字攏共揣出來**
- 揣出任何有**十二生相**的俗諺語（以句點做結尾）
:::spoiler 參考答案
- `.(.)\1`
- `^有.無.$`
- `會.+袂`
- `[鼠牛虎兔龍蛇馬羊猴雞狗豬].+。$`
:::

## 主題➎：教典原始資料佮應用

- [活用教典101 — Google Sheet](https://docs.google.com/spreadsheets/d/1v6UL2JEGBF6N6LdhTmLVhSCDyjcbPLzJxfwuikU1K44/edit?usp=sharing)

### 5.1 辭典資料下載
[教典>相關資源>辭典資料下載](https://sutian.moe.edu.tw/und-hani/siongkuantsuguan/)

> 延伸閱讀：[舊教典資料檔（萌典 github）](https://github.com/g0v/moedict-data-twblg)

教典的原始資料才是教典較原始的形態，提遮的資料來分析，會當開發出閣較濟教典網頁無的功能，嘛會使觀察著閣較濟的趣味代。真濟教典的民間延伸專案（萌典、ChhoeTaigi、芋圓台語辭典）攏是對辭典文字資料來的。

>[!Note] 辭典資料僻智識
>- 以早教典想欲提原始資料愛寄批共討
>- 萌典團隊有共寫批討著的資料整理過了後共用，公開佇 github，就按呢有共舊教典的資料留-\-落來，若是欲研究教典資料的變化就通好用遮的資料。
>- 這馬意傳做的新版教典有程式自動產生上新版本的文字資料表格，免閣寫批就通好直接看，而且以早干焦授權文字資料，這馬連音檔都有 CC-BY-ND 3.0 開放授權喔
>- 2024/9/16文字資料下載功能內容有更新，文字資料的詞目佮例句增加一欄「對應音檔檔名」

:::spoiler 圖：舊教典版權頁說明
![image](https://hackmd.io/_uploads/H1AuLZDA0.png)
:::

:::spoiler 圖：9/16 系統維護公告
![image](https://hackmd.io/_uploads/ByV1JxdCA.png)
:::

### 5.2 活用教典 101
- [活用教典101 ver 1.0](https://docs.google.com/spreadsheets/d/1v6UL2JEGBF6N6LdhTmLVhSCDyjcbPLzJxfwuikU1K44/edit?usp=sharing)

只要善用一寡表格函數，就通好予教典文字資料的表格閣較好用，頂面的連結是是經過陳建中加工整理的教典文字資料，所有的「詞目」、「義項」、「例句」、「又唸作」等等的表格攏有共對應的詞目資料囥入去，嘛有教典的網址連結，予逐家看資料會閣較方便。另外閣有增加一寡功能佮資料表格，方便咱揣著特定的詞目佮資料。

請揤「檔案」→「建立副本」khóo-phih 一份到家己的 Google 口座利用，後壁的一寡活動嘛會佇這个表格進行。

### 5.3 篩選器

篩選器\[thai-suán-khì\] 是 Google Sheet 真實用的功能，會當建立一个方便篩選資料的介面，會當做排序、設條件揀家己欲愛的資料
![image](https://hackmd.io/_uploads/r1k2BuP0C.png)

![image](https://hackmd.io/_uploads/SJq5hYBUJx.png =60%x)


### 5.4 💁 請綴我做
- 佇 `詞目` 工作表共篩選器開開，揀出無仝`詞目類型` 的詞目
- 佇 `義項` 工作表共篩選器開開，揀出無仝 `詞性` 的義項
### 5.5 🤔 想看覓
下跤兩个問題請逐家想看覓，共你的想法寫佇 Padlet
- 啥物是「單字不成詞者」？啥物是「近反義詞不單列條目者」？
- 啥物款的義項，`詞性` 欄位會無寫留空白？
:::spoiler 參考解說
- 「單字不成詞者」就是這个字袂單獨使用的漢字
- 「近反義詞不單列條目者」就是這个詞條無單獨列出來的條目，干焦出現佇其他條目的「近義詞」抑是「反義詞」欄位，階級較低，較成是補充性質（補充：以早教典真濟近反義詞不單列條目者無寫羅馬字，這馬有沓沓仔咧補）
- 通常是「附錄」、「見【～】條目」閣有「詞綴」的義項袂寫詞性
:::

## 主題➏：活用教典資料

### 6.1 實用資料表格

#### 6.1.1 音節數、詞性索引資料

共欲揣教典所有的 `量詞` 抑是 `擬態詞` 用這个表格會真方便
另外閣有提供照音節數索引的功能，只要你共教典所有的四字熟語攏背起來，逐家的台語攏是「高級班」！

### 6.1.2 漢字詞目

教典文字資料其實嘛毋是完整的教典資料，內底並無提供漢字的「筆畫」、「部首」、「文／白／俗／替」的屬性，我有寫一个爬蟲程式共遮的資料攏揣出來佇下跤的表格予逐家參考。
（毋過教典的文白音區分標準、俗音佮替代用字的認定有真濟爭議，請逐家罔參考就好）

### 6.1.3用正規表達式揣例句

教典網頁無允准人用 REGEX 揣例句，毋過用 Google Sheet 的搜揣功能（揤 Ctrl+Shift+H），抑是「活用教典 101」的「例句 REGEX 搜揣」工作表，就通好利用 REGEX 揣例句喔。

### 6.1.4 💁 揣句型練習
1. 用正規表達式，揣著有「連……都……」句型的例句
>例：
>921彼擺塗牛翻身，幌甲真嚴重，**連**臺北的大樓**都**搖甲倒去。
>921 hit pái thôo-gû-huan-sin, hàinn kah tsin giâm-tiōng, **liân** Tâi-pak ê tuā-lâu **to** iô kah tó--khì.
2. 用正規表達式，揣著佇句中疊詞連用的例句
>例：
>伊做著**涼勢涼勢**，別人來做就無遐熟手！
>I tsò tio̍h **liâng-sè-liâng-sè**, pa̍t-lâng lâi tsò tō bô hiah si̍k-tshiú!
3. 用正規表達式，揣著例句佇漢字欄濫寫羅馬字的例句
>例：
>這台**oo-tóo-bái**的**ia̋n-jín**愛拆，你去共我遐的家私頭仔提來。
>Tsit tâi oo-tóo-bái ê ia̋n-jín ài thiah, lí khì kā guá hia-ê ke-si-thâu-á the̍h--lâi.
4. 用正規表達式，揣著頭字羅馬字大寫的詞目
>例：
> 二九暝 **J**ī-káu-mê/**L**ī-káu-mî
> 七娘媽 **T**shit-niû-má
5. 用正規表達式，揣著非頭音節羅馬字大寫的詞目
> 例：
> 安太歲 an **T**hài-suè
> 漳泉濫 Tsiang-**T**suân-lām
> 王哥柳哥 Ông--ko-**L**iú--ko
6. 用正規表達式，揣著教典例句當中連續四音節輕聲的例
>例：
>閣刣看會減淡薄仔無？
>Koh thâi khuànn ē **kiám-\-tām-po̍h-á--bô** ?
>糋的物件較厚油，食一半擺仔是無要緊，若傷捷食對健康會有影響喔！
>Tsìnn ê mi̍h-kiānn khah kāu iû, **tsia̍h-\-tsi̍t-puànn-pái-á** sī bô iàu-kín, nā siunn tsia̍p tsia̍h tuì kiān-khong ē ū íng-hióng--ooh!

:::spoiler 參考語法
1. 連……都：`連.+都`
2. 疊詞連用：`(.)(.)\1\2` `(.)(.)(.)\1\2\3` `(.)(.)(.)(.)\1\2\3\4`
3. 漢字欄濫羅馬字：`[a-zA-Z]`
4. 頭字羅馬字大寫：`^[A-Z]`
5. 非頭音節羅馬字大寫：`[ -][A-Z]`
6. 連續四音節輕聲：`--[^ -]+--?[^ -]+--?[^ -]+--?[^ -]+`
:::



## 主題➐：羅馬字清單、漢字羅馬字對應

`羅馬字清單` 佮 `漢字羅馬字對應` 兩个工作表是程式自動產生，有整理所有教典的羅馬字音節，閣有漢字羅馬字的對應關係。嘛有列出來源

透過觀察這兩个表，會當揣著真濟你以早毋捌注意過的教典特例，請先綴我操作，做伙來觀察羅馬字清單的機關。

### 7.1 💁 請綴我做
拍開 `羅馬字清單`，快速共規个清單巡過，觀察內底明顯毋是臺羅的物件，並討論下跤四个問題，共你的想法寫佇 Padlet：
1. 出現佇 `釋義` 的白話字音節 `ōe` 是啥？
2. 出現佇 `詞彙比較` 的日文khá-nah `け` `じ` `ゃ` `ん` 是啥？
3. 出現佇 `詞彙比較` 的漢字像 `中` `大` `婆` 是啥？
4. 出現佇 `又唸作` 的漢字像 `下` `二` `冬` 是啥？

:::spoiler 參考解說
1. 就是「[白話字 Pe̍h-uē-jī](https://sutian.moe.edu.tw/und-hani/su/13982/)」詞目解說內底寫著 「Pe̍h-ōe-jī」的 `ōe`
2. 詞彙比較表編號 968 「猜拳」表格的「三峽偏泉腔」毋知是按怎漢字佮羅馬字攏寫「じゃんけん」，致使遮有收錄著，毋過這條是頭前實作➑有講著的祕密資料，一般人佇教典掀袂著
3. 詞彙比較表有一寡詞有用括號註解一寡資訊，像編號 144 「梳子」的臺中偏漳腔有註明大細支的精差，標「捋仔 lua̍ih-á(小)」佮「柴梳 tshâ-se(大)」。編號 632 有標金門的「錢 tsînn」佮「鐳 lui」差佇「錢的中央愛有空」
4. 又唸作的漢字請看下跤段落「以早舊教典地名附錄的特殊體例」的詳細解說
:::


### 7.2 舊教典火車站地名附錄的特殊體例

以早舊教典的真濟附錄攏是獨立的表格，佮一般詞目的格式無啥仝，2023 改版才統一，結果就致使講一寡資料的轉換會出現一寡較歹處理的所在，就會造成特例。

以早的火車頭地號名表格毋是一般詞目的「主音讀/第二優勢腔」+「又唸作」。是像下跤的圖按呢「站名」加上「讀音一」佮「讀音二」，其實原底按呢處理就免去改漢字，就是一个表予人知影華語寫遐的漢字站名的火車頭台語按怎稱呼。（會當對 [Web Archieve](https://web.archive.org/web/20180603094438/http://twblg.dict.edu.tw/holodict_new/index.html) 看舊教典附錄的格式）

![image](https://hackmd.io/_uploads/HycOa3811x.png)

「讀音二」內底有真濟資料是舊地名讀音，音節數嘛可能佮讀音一抑是站名會對袂起來，所以 2023 教典改版就共讀音二囥佇「又唸作」，並且佇後壁用括號註明對應的漢字。
![image](https://hackmd.io/_uploads/rydszT8J1g.png)

## 主題➑：教典祕密資料

### 8.1 祕密詞彙比較表

[教典附錄／方言差／詞彙比較表](https://sutian.moe.edu.tw/und-hani/%E9%99%84%E9%8C%84/sutsha/)

教典的詞彙比較表攏總有收錄 1002 的無仝主題的表格，但是並毋是每一條攏有對應的詞目，有一寡干焦有表煞無詞目，下跤的連結是教典附錄頁面的詞彙比較表清單，會當看著表格佮詞目的對應關係，其中詞目欄是空白的部份就是無對應詞目的，一般人揣教典是掀袂著的，一定愛下載辭典文字資料才看會著。

這款無對應詞目的攏總有 47 條，我另外有整理佇下跤的連結：
[教典秘密詞彙比較表](https://docs.google.com/spreadsheets/d/1RSYbYOd0rgA3bpnjY15wk7F3nb7_tov1RpWsC-WfeoM/edit?usp=sharing)

![image](https://hackmd.io/_uploads/SJuDnGL1yx.png)

### 8.2 近反義詞不單列條目者的又唸作

:::info
#### 8.2.1 💁 請綴我做
- 拍開「又唸作」工作表，利用篩選器共詞目類型是 `近反義詞不單列條目者` 的又唸作揀出來
:::

>[!Note]關係「近反義詞不單列條目者」的詞目網址僻智識
>- 「近反義詞不單列條目者」其實嘛有家己的網址通好入去，而且有的詞有「又唸作」屬性，平常時仔佇教典是看袂著的，算是教典隱形資料
>- 這个問題我捌寫批和教育部反應過，承辦人員講這是後續擴充事項，遮的詞以後嘛有可能有單獨的詞目
>:::spoiler 批信內容佮承辦人回批的截圖
>![image](https://hackmd.io/_uploads/SJTseTDRC.png)
>:::

### 8.3 近反義詞表格內底的祕密資料

- 拍開 `義項tuì詞目近義` 工作表，用篩選器共「詞目」欄的「#NA」揀出來

近反義詞的列表有六个表，分別是 `詞目tuì詞目`、`義項tuì詞目` 佮 `義項tuì義項` 的近義詞佮反義詞關係，其實表格內底有藏一寡詞目佮義項並無列佇 `詞目` 佮 `義項` 表格當中。

遮的資料有一寡是 2023/2024 新收詞的近反義詞不單列條目者，其他推測可能是猶咧編輯猶未正式公佈的資料，這个問題已經寫批共團隊反應矣，教育部有講後續會修改。